**Bitka pri Leyte** (alebo Bitka v Leytskom zálive) bola najväčšia námorná bitka druhej svetovej vojny v Tichomorí a jednou z najväčších námorných bitiek v histórii. Uskutočnila sa 23. – 26. októbra medzi americkým a japonským námorníctvom pri ostrove Leyte na Filipínach.

V tejto bitke tiež došlo k prvému organizovanému nasadeniu lietadiel kamikadze. K prvému útoku došlo 21.októbra proti ťažkému krížniku Australia, ktorý bol zasiahnutý osamelým kamikadze. Organizované samovražedné nálety začali 25.októbra.

Americké zloženie jednotiek
---------------------------

Po leteckých útokoch a delostreleckej príprave začal 20. októbra 1944 na 4 plážach výsadok invázneho loďstva pod velením admirála Wilkinsona, ktoré bolo zložené z viac ako 700 lodí, na ktorých palubách bolo zhromaždených 160 000 vojakov. Ku krytiu tejto výsadkovej operácie bola pripravená 3. a 7. flotila.

### 3. flotila

Veliteľom 3. flotily bol admirál William F. Halsey. Bola tvorená operačným zväzom rýchlych lietadlových lodí TF 38 pod velením viceadmirála Marca A. Mitschera. TF 38 bola rozdelená na 4 operačné skupiny.

Operačnej skupine *TG 38.1* velil viceadmirál John S. McCain. Bola zložená z lietadlových lodí *Wasp*, *Hornet*, *Hancock*, *Monterey*, *Cowpens*, ťažkých krížnikov *Chester*, *Pensacola*, *Salt Lake City*, *Boston*, ľahkých krížnikov *USS San Diego*, *USS Oakland* a 14 torpédoborcov.

Operačnej skupine *TG 38.2* velil kontradmirál Gerald F. Bogan. Bola zložená z lietadlových lodí *Intrepid*, *Bunker Hill*, *Cabot*, *USS Independence*, bojových lodí *Iowa*, *New Jersey*, ľahkých krížnikov *Vincennes*, *Biloxi*, *Miami* a 16 torpédoborcov.

Operačnej skupine *TG 38.3* velil kontradmirál Frederick C. Sherman. Bola zložená z lietadlových lodí *Essex*, *Lexington*, *Langley*, *Princeton*, bojových lodí *Massachusetts*, *South Dakota*, ľahkých krížnikov *Santa Fe*, *Birmingham*, *Mobile*, *USS Reno* a 13 torpédoborcov.

Operačnej skupine *TG 38.4* velil kontradmirál Ralph E. Davison. Bola zložená z lietadlových lodí *Franklin*, *USS Enterprise*, *San Jacinto*, *Belleau Wood*, bojových lodí *Alabama*, *Washington*, ťažkých krížnikov *Wichita*, *New Orleans* a 15 torpédoborcov.

### 7. flotila

Veliteľom 7. flotily bol viceadmirál Thomas C. Kinkaid. 7. flotila bola zložená zo štyroch skupín = Podporné sily, Ľavé krídlo, Pravé krídlo a Zväz eskortných lietadlových lodí.

Podporným silám velil kontradmirál George L. Weyler. Boli zložené z bojových lodí West Wirginia, Maryland, Mississippi, Tennessee, California, Pensylvania a torpédoborcov Claxton, Cony, Thorn, Aulick, Sigourney a Welles.

Ľavému krídlu velil kontradmirál Jesse B. Oldendorf. Bolo zložené z ťažkých krížníkov Lousville, Portland, Minneapolis, ľahkých krížnikov Denver, Columbia a torpédoborcov Newcomb, Richard P. Leary, Albert W. Grant, Robinson, Halford, Bryant, Heywood L. Edwards, Bennion a Leutze.

Pravému krídlu velil kontradmirál Russel S. Berkey. Bolo zložené z ťažkého krížniku Shropshire, ľahkých krížnikov Phoenix, Boise a torpédoborcov Hutchins, Daly, Bache, Killen, Beale, Arunta, Remey, McGovan, Melvin, McDermut a Monssen.

Zväzu eskortných lietadlových lodí velil kontradmirál Thomas L. Sprague. Bol zložený zo 16 eskortných lietadlových lodí, 10 torpédoborcov a 8 eskortných torpédoborcov.

Japonský plán a rozloženie jednotiek
------------------------------------

Po bitke vo Filipínskom mori začínalo byť japonské námorníctvo v kritickej situácii. Napriek tomu nemohlo vylodenie na Filipínach ignorovať. Hlavný stan sa v tejto situácii rozhodol pre plán *Šó-1* vychádzajúci z tradičnej samurajskej taktiky predstieraného útoku. Rolu návnady mal zohrať *Severný zväz* tvorený lietadlovými loďami, ktorý na prvý pohľad vyzeral ako silné zoskupenie, ale nedostatok pilotov a lietadiel znížil jeho bojovú hodnotu na minimum. Zatiaľ čo *Severný zväz* mal odlákať americké hlavné obranné jednotky, *Stredný zväz* a *Južný zväz* mali priplávať k Leyte každý z inej strany a uzavrieť invázne jednotky v klieštiach.

### Severný zväz

Severnému zväzu velil viceadmirál Jisaburō Ozawa bol zložený z lietadlových lodí *Čitose*, *Čijoda*, *Zuihó*, *Zuikaku* (celkom 108 lietadiel), bojových lodí *Hjúga*, *Ise*, ľahkých krížnikov *Ójodo*, *Tama*, *Isuzu*, torpédoborcov *Šimocuki*, *Fujucuki*, *Suzucuki*, *Hacuzuki*, *Wakacuki*, *Alizuki* a torpédoviek *Kuwa*, *Maki*, *Sugi* a *Kiri*.

### Stredný zväz

Stredný zväz, ktorému velil viceadmirál Takeo Kurita bol zložený z bojových lodí *Jamato*, *Musaši* , *Nagato*, *Kongó*, *Haruna*, ťažkých krížnikov *Atago*, *Maja*, *Takao*, *Čókai*, *Mjókó*, *Haguro*, *Kumano*, *Suzuja*, *Tone*, *Čikuma*, ľahkých krížnikov *Noširo*, *Jahagi* a torpédoborcov *Šimakaze*, *Hajašimo*, *Akišimo*, *Kišinami*, *Okinami*, *Naganami*, *Asašimo*, *Hamanami*, *Fudžinami*, *Urakaze*, *Isokaze*, *Jukikaze*, *Hamakaze*, *Kijošimo* a *Nowaki*.

### Južný zväz

Južný zväz sa skladal z dvoch skupín. Jednej skupine velil viceadmirál Shoji Nishimura. Tá bola zložená z bojových lodí *Jamaširo*, *Fusó*, ťažkého krížniku *Mogami* a torpédoborcov *Mičišio*, *Asagumo*, *Jamagumo* a *Šigure*. Druhej skupine velil viceadmirál Kiyohide Shima. Tá bola zložená z ťažkých krížnikov *Nači*, *Ašigara*, ľahkého krížniku *Abukuma* a torpédoborcov *Ušió*, *Akebono*, *Širanui* a *Kasumi*.

Priebeh bitky
-------------

Štyri časti bitky pri Leyte.
Bitka sa skladala zo 4 oddelených stretnutí.

23. októbra v noci dve americké ponorky *Darter* a *Dace* spozorovali japonský *Stredný zväz*. Odpálili na neho svoje torpéda a potopili 2 krížniky a 1 poškodili. Jedným z potopených krížnikov bola vlajková loď viceadmirála Kuritu, ktorý si potom za svoju vlajkovú loď vybral jednu z dvoch najväčších bojových lodí na svete – Jamato. Napriek utrpeným stratám Kurita ďalej postupoval po plánovanej trase smerom k Leyte. 24. októbra ráno napadli dve vlny japonských bombardérov Shermanovu *TF 38.3* a potopili ľahkú lietadlovú loď *Princeton*. Potom bol v bitke v Sibuyanskom mori Kuritov *Stredný zväz* napadnutý 5 vlnami útokov z amerických lietadlových lodí pri ktorých bola potopená bojová loď *Musaši*. Kurita obrátil *Stredný zväz* späť aby sa vyhol ďalším náletom a pokúsil sa vrátiť späť a preplávať prielivom San Bernardino v noci. Admirál Halsey si myslel, že je *Stredný zväz* zničený,a preto vrhol celé 3. loďstvo proti Severnému zväzu čím urobil presne to čo Japonci chceli.

*Južný zväz* plával od juhu smerom k prielivu Surigao kde 25. októbra o tretej hodine ráno začala bitka v prielive Surigao pri ktorej bol Nishimurov *Južný zväz* takmer celý zničený, vrátane bojových lodí *Fusó* a *Jamaširo*. Zvyšok lodí ustúpil na západ.

Halseyovo 3. loďstvo dostihlo Ozawov *Severný zväz* 25. októbra a v bitke pri myse Engaño boli potopené 4 japonské lietadlové lode. So zostávajúcimi loďami odplával Ozawa späť do Japonska.

Zatiaľ čo sa Halsey ponáhľal za Ozawom, Kuritov *Stredný zväz* priplával nepozorovane 25. októbra o 6. hodine ráno k ostrovu Samar. V bitke pri ostrove Samar sa stretol s bezprostrednou ochranou vyloďujúcich sa plavidiel. Napriek tomu sa mu podarilo potopiť iba niekoľko plavidiel a aj napriek podpore náletov kamikadze, bol donútený pod tlakom torpédových a leteckých útokov ustúpiť späť prielivom San Bernardino.

Bitka v Sibuyanskom mori
------------------------

Japonská bojová loď Jamato počas náletu v Sibuyanskom mori.
Japonský Stredný zväz plával podľa plánu Šó-1 popri ostrove Palawan, keď bol napadnutý 23. októbra o pól siedmej ráno americkými ponorkami Darter a Dace. Ich vypustené torpéda potopili krížniky Atago a Maja. Ťažký krížnik Takao bol poškodený a so sprievodom dvoch torpédoborcov sa vracal na základňu. Viceadmirál Kurita po potopení svojej vlajkovej lode vztýčil vlajku na bojovú loď Jamato. Do Sibuyanského mora vplával oslabený Stredný zväz zložený z bojových lodí Jamato, Musaši, Nagato, Kongó, Haruna, ťažkých krížnikov Čókai, Mjókó, Haguro, Kumano, Suzuja, Tone, Čikuma, ľahkých krížnikov Noširo, Jahagi a 13 torpédoborcov 24. októbra 1944. Po ôsmej hodine ráno bol spozorovaný lietadlom z Intrepidu. Útokmi proti Strednému zväzu boli poverené lietadlové lode 3. loďstva pod velením admirála Halseyho. Prvá vlna tvorená asi 45 lietadlami z TG 38.3 zaútočila o 10:45 na bojové lode Jamato a Musaši. Každá z nich bola zasiahnutá jedným torpédom. Druhá vlna 45 lietadiel z TG 38.2 zaútočila na Musaši. Loď bola zasiahnutá 4 bombami a 8 torpédami. Začala preto zaostávať za zvyškom zväzu a Kurita jej pridelil na ochranu krížnik Tone. Tretia vlna asi 30 lietadiel priletela z TG 38.3 o 13:30. Štvrtá vlna priletela o 14:14 z TG 38.4 a zaútočila opäť na Musaši, ktorá bola opäť zasiahnutá bombami aj torpédami a jej rýchlosť sa znížila na 12 uzlov. Piata vlna viac ako 60 lietadiel zaútočila na ťažko poškodenú Musaši a opäť ju zasiahla.

Útoku sa celkom zúčastnilo 259 lietadiel. Bojová loď Musaši sa o 19:38 potopila aj s kontradmirálom Inogučim na palube, potom čo ju celkom zasiahlo 19 torpéd a najmenej 17 bômb. Torpédoborce Kijošimo a Hamakaze vylovili posádku a odplávali do Manily. Bojová loď Jamato bola zasiahnutá 2 torpédami a 2 bombami a Nagato 2 torpédami. Ťažký krížnik Mjókó bol poškodený 1 torpédom a musel odplávať k opravám do Bruneja.

So zvyškom lodí urobil Kurita o 15:50 obrat o 180 stupňov a začal sa sťahovať späť Sibuyanským morom. O 17:14 urobil opäť obrat o 180 stupňov a pokračoval podľa plánu k prielivu San Bernardino.

Bitka v prielive Surigao
------------------------

Bitka v prielive Surigao
Nishimurov *Južný zväz* sa skladal z bojových lodí *Jamaširo*, *Fusó*, ťažkého krížniku *Mogami* a torpédoborcov *Mičišio*, *Asagumo*, *Jamagumo* a *Šigure*. 24. októbra bol napadnutý bombardérmi z amerických lietadlových lodí, ale iba bojová loď *Fusó* bola ľahko poškodená. Pretože bol zachovávaný prísny rádiový pokoj nemohol Nishimura koordinovať svoje pohyby so Shimaovou skupinou alebo s Kuritovým *Stredným zväzom*. Shima plával so svojimi loďami 40 míľ za Nishimurom.

K uzavretí severnej strany prielivu Surigao použil kontradmirál Jesse B. Oldendorf časť 7. loďstva – 6 bojových lodí *Mississippi*, *Maryland*, *West Virginia*, *Tennessee*, *California* a *Pennsylvania*, ťažké krížniky *Louisville* (vlajková loď), *Portland*, *Minneapolis* a *Shropshire*, ľahké krížniky *Denver*, *Columbia*, *Phoenix*, *Boise*, 29 torpédoborcov a 39 torpédových člnov.

Pri vjazde do prielivu Surigao bol Nishimura neúspešne napadnutý torpédovými člnmi. V strednej časti bol o 3:00 napadnutý torpédoborcami a neskôr delami amerických bojových lodí. Bojové lode *Jamaširo* a *Fusó* a torpédoborce Jamagumo a *Mičišio* boli potopené.

Shimaova *Južná skupina* bola zložená z ťažkých krížnikov *Nači*, *Ašigara*, ľahkého krížniku *Abukuma* a torpédoborcov *Ušió*, *Akebono*, *Širanui* a *Kasumi*. Aj túto skupinu napadli pri vjazde do prielivu Surigao torpédové člny a jeden z nich poškodil krížnik Abukuma. Ten musel znížiť rýchlosť na 10 uzlov a už nestačil skupine. Keď Shima plával okolo vraku Fusó pochopil, že Nishimurova skupina je zničená. Zaútočil preto neúspešne torpédami a obrátil lode k ústupu do Coronskej zátoky na ostrove Busuanga. Pri ústupe sa zrazili krížniky *Nači* a *Mogami*.

O 4:30 vyrazil Oldendorf so svojimi krížnikmi aby prenasledoval ustupujúcich Japoncov. Podarilo sa mu potopiť torpédoborec *Asagumo* a poškodiť krížnik *Mogami*. Potom dostal Oldendorf správu o útočiacom Kuritovom *Strednom zväze* a vyrazil mu naproti. Krížnik *Mogami* bol potopený o 8:45 skupinou *Avengerov* z eskortných lietadlových lodí.

Bitka pri myse Engaño
---------------------

Japonské lietadlové lode Zuikaku a pravdepodobne Zuihó počas útoku strmhlavých bombardérov v bitke pri myse Engaño.
Posádka japonskej lietadlovej lode Zuikaku vzdáva česť vlajke japonského námorníctva, ktorá bola sťahovaná na potápajúcej sa lodi.
Ozawov *Severný zväz* bol zložený z lietadlových lodí *Čitose*, *Čijoda*, *Zuihó* a veterána od Pearl Harboru *Zuikaku*, ktoré niesli iba 108 lietadiel. Ďalej z bojových lodí z 1. svetovej vojny *Hjúga* a *Ise*, ktoré mali odmontované zadné delové veže a namiesto nich bol namontovaný hangár a katapult. V tejto bitke však žiadne lietadlá neniesli. Ďalej k zväzu patrili ľahké krížniky *Ójodo*, *Tama*, *Isuzu* a 9 torpédoborcov.

Ozawov Severný zväz bol spozorovaný až o 16:40 24. októbra, pretože lietadlové lode 3. loďstva boli zaneprázdnené útokmi na Kuritov *Stredný zväz*. Po ich skončení zachytil Ozawa americkú komunikáciu, v ktorej Američania prehlásili Kuritov Stredný zväz za zničený a na ústupe. Ozawa, ktorý nemal iné informácie, uznal, že obeť lietadlových lodí je v tejto chvíli zbytočná a obrátil sa o 180 stupňov na sever. Až o 20:00 prišla depeša od Tojodu s príkazom pokračovať podľa plánu.

Halsey, ktorý sa domnieval, že Kuritov zväz ustupuje poslal celé 3.loďstvo prenasledovať Ozawov *Severný zväz* a nechal prieliv San Bernardino bez ochrany. 3. loďstvo bolo neporovnateľne silnejšie ako japonský *Severný zväz*. Halsey mal k dispozícii 9 lietadlových lodí (*Intrepid*, *Hornet*, *Franklin*, *Lexington*, *Bunker Hill*, *Wasp*, *Hancock*, *Enterprise* a *Essex*), 7 ľahkých lietadlových lodí (*Independence*, *Belleau Wood*, *Cowpens*, *Monterey*, *Langley*, *Cabot* a *San Jacinto*), 6 bojových lodí (*Alabama*, *Iowa*, *Massachusetts*, *New Jersey*, *South Dakota* a *Washington*), 17 krížnikov a 63 torpédoborcov. K dispozícii bolo viac ako 1 000 lietadiel.

25. októbra ráno vyslal Ozawa útočnú vlnu 75 lietadiel proti Američanom. Väčšina lietadiel bola zostrelená stíhacou ochranou a zvyšok pristál na severoluzonských letiskách. To bolo všetko, na čo sa lietadlové lode, bývalá pýcha námorníctva, zmohli.

Krátko po 8:00 priletela nad *Severný zväz* prvá vlna 180 amerických lietadiel. Potom, čo sa vysporiadali s poslednými 15 japonskými stíhačkami, zaútočili na japonské lode. Lietadlová loď *Čitose* a torpédoborec *Akuzuki* boli potopené a *Zuikaku* a *Zuihó* boli poškodené. Admirál Ozawa prestúpil na krížnik *Ójodo*. Druhú vlnu tvorilo 36 lietadiel a poškodila lietadlovú loď *Čijoda*. Tretia vlna asi 200 lietadiel priletela o 13:10. Podarilo sa jej potopiť *Zuikaku* a poškodiť *Zuihó*. Štvrtá vlna, ktorá priletela o 14:45 potopila *Zuihó*. Piata a šiesta vlna žiadny veľký úspech nedosiahla. Americké letectvo v priebehu bitky pri myse Engaño uskutočnilo 527 vzletov, z toho bolo 326 bombardérov.

Za ustupujúcimi Japoncami poslal Halsey skupinu lodí pod velením admirála Du Boiseho, ktorá potopila poškodenú lietadlovú loď *Čijoda* a torpédoborec *Hacuzuki*.

Bitka pri ostrove Samar
-----------------------

Bitka pri Samare.
Japonská bojová loď Jamato a ťažký krížnik počas akcií pri Samare.
Zvyšky Kuritovho *Stredného zväzu* opustili prieliv San Bernardino o 3:00 25. októbra a ďalej plával na juh pozdĺž ostrova Samar. *Stredný zväz* sa v tejto chvíli skladal z bojových lodí *Jamato*, *Nagato*, *Kongó*, *Haruna*, ťažkých krížnikov *Čókai*, *Haguro*, *Kumano*, *Suzuja*, *Tone*, *Čikuma*, ľahkých krížnikov *Noširo*, *Jahagi* a 11 torpédoborcov.

Zastaviť Kuritov zväz mali 3 skupiny 7. loďstva pod velením Kinkaida, zvyčajne každá so 6 eskortnými lietadlovými loďami a 7 torpédoborcami. Operačná jednotka *77.4.1* ("Taffy 1") skladajúca sa z eskortných lietadlových lodí *Sangamon*, *Suwannee*, *Santee* a *Petrof Bay*. Operačná jednotka *77.4.2* ("Taffy 2") skladajúca sa z eskortných lietadlových lodí *Natoma Bay*, *Manila Bay*, *Marcus Island*, *Kadashan Bay*, *Savo Island* a *Ommaney Bay*. Operačná jednotka *77.4.3* ("Taffy 3") skladajúca sa z eskortných lietadlových lodí *Fanshaw Bay*, *St Lo*, *White Plains*, *Kalinin Bay*, *Kitkun Bay* a *Gambier Bay*. Každá eskortná lietadlová loď mala asi 30 lietadiel, čiže dohromady viac ako 500 lietadiel.

O 6:58 začali Kuritove lode ostreľovanie *Taffy 3*. Veliteľ *Taffy 3* kontradmirál Clifton A. F. Sprague vyslal torpédoborce do samovražedného protiútoku a s eskortnými lietadlovými loďami sa pokúsil zmiznúť za dymovou clonou a v dažďovej prehánke. Torpédoborce *Hoel* a *Johnston* a eskortný torpédoborec *Samuel B. Roberts* boli potopené a ďalšie 4 poškodené, ale získali čas aby lietadlá zo všetkých troch skupín mohli odštartovať. Jediná eskortná lietadlová loď, ktorú dokázal Kurita potopiť bol *Gambier Bay*.

Americkými leteckými útokmi boli potopené krížniky *Čókai*, *Suzuja*, *Čikuma* a ľahko poškodené bojové lode *Nagato*, *Haruna* a *Kongó*. O 9:20 sa Kurita obrátil smerom na sever a ustúpil smerom k prielivu San Bernardino. Po jeho odplávaní sa na scéne objavili kamikadze. Prvá skupina 6 útočníkov zaútočila na *Taffy 1* a jedenkrát zasiahla eskortnú lietadlovú loď *Santee* a jeden raz *Suwannee*. Druhá skupina samovražedných lietadiel zasiahla eskortnú lietadlovú loď *St Lo*, ktorá sa neskôr potopila. Tretia skupina 15 samovražedných lietadiel napadla *Taffy 3* a jedenkrát zasiahla eskortnú lietadlovú loď *Kalinin Bay*. Boli to prvé organizované útoky kamikadze.

Záver
-----

Neúspech operácie *Šó-1* mal ďalekosiahle následky nie len pre operácie na Filipínach, ale aj pre konečný výsledok vojny. Japonské námorníctvo utrpelo obrovské straty, z ktorých sa už do konca vojny nespamätalo. Americké námorníctvo v dôsledku víťazstiev získalo nadvládu nad Pacifikom. Navyše v bitke padlo 5 japonských admirálov. Bitka pri Leyte bola jednou z najväčších námorných bitiek v histórii. Na obidvoch stranách bolo do nej nasadených celkom 545 bojových lodí, na ktorých bolo viac ako štvrť milióna námorníkov.

Referencie
----------

* MACDONALD, John. *Veľké bitky druhej svetovej vojny*. [s.l.] : Slovart, 2002. ISBN 8071456691.
* HUBÁČEK, Miloš. *Boj o Filipíny*. [s.l.] : Panorama, 1990. ISBN 80-7038-143-4.
* HRBEK, Ivan; HRBEK, Jaroslav. *Námořní válka vrcholí*. [s.l.] : Naše vojsko, 1995. ISBN 80-206-0443-X.

Iné projekty
------------

Commons
* Spolupracuj na Commons Commons ponúka multimediálne súbory na tému **Bitka pri Leyte**

Externé odkazy
--------------

* Bitva v zálivu Leyte - 1. část, úvod
* Bitva v zálivu Leyte - 2. část, útok ponorek na Kuritu
* Bitva v zálivu Leyte - 3. část, Sibuyanské moře
* Bitva v zálivu Leyte - 4. část, průliv Surigao
* Bitva v zálivu Leyte - 5. část, Střetnutí u Samaru
* Bitva v zálivu Leyte - 6. část, mys Engano
* Bitva v zálivu Leyte - 7. část, závěr
* The Battle Off Samar: Taffy III at Leyte Gulf
* Edward J. Huxtable, Jr.: Lead Airmen on USS *Gambier Bay* During the Battle of Leyte Gulf